《涟水观音像赞》
宋代·释德洪

声音语言形体绝，何以世为光世音。声音语言生灭法，何以又世寂静音。

凡有声音语言法，是耳所触非眼境。而此菩萨名观音，是以眼观声音相。

声音若能到眼处，则耳能见诸色法。若耳实不可以见，则眼观声是寂灭。

见闻既不能分隔，清净宝觉自圆融。以无执故则有光，虽有千臂如两手。

以无分别故寂灭，虽有千手如一身。既无分别亦无执，虽有千眼两目同。

故世光音寂静音，及观世音三种异。稽首对现妙色身，遍一切处如虚空。

妙哉此像非笔画，厌足佛子欣慕心。藕丝铢衣春雾白，覆此随好光明聚。

一切众生热恼灭，我手方舍甘露枝。唯佛子因心清净，如水澄澈月清亮。

借于画工百巧技，如暗室眼以灯见。了知此画非工有，谓灯能见其可哉。

我无此像乃能赞，如眼见物不自见。自能说偈不蓄像，眼有见矣灯亦可。

愿持此大解脱门，施众生作无所畏。世世但无碍辩才，世赞观世音功德。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。